|  |  |
| --- | --- |
| A blue square with yellow stars and red numbers  Description automatically generated | A logo with a lion and leaves  Description automatically generated |

4. pielikums

projektu pieteikumu atlases nolikumam

**SOCIĀLĀS INOVĀCIJAS SOCIĀLO PAKALPOJUMU JOMĀ. DEFINĪCIJA UN PAZĪMES.**

**Definīcija**

Sociālās inovācijas sociālo pakalpojumu jomā ir jauni, efektīvi un ilgtspējīgi risinājumi, pieejas, modeļi, pakalpojumi, kas uzlabo sociālās atstumtības riskam pakļauto personu dzīves kvalitāti.

Sociālā inovācija sociālo pakalpojumu jomā attiecas gan uz esoša sociālā pakalpojuma pilnveidi, gan jauna sociālā pakalpojuma ieviešanu.

**Pazīmes**

**1. pazīme. Problēmas/ situācijas aktualitāte**

**Problēmas/ situācijas aktualitāte** – skaidri identificēta mērķa grupas problēma vai šķērslis sabiedrībā balstītu sociālo pakalpojumu sniegšanas vai organizēšanas procesā, apzināti to galvenie cēloņi, t.sk. finanšu, cilvēku, laika, infrastruktūras u.c. resursu trūkums. Problēmas risināšana vai tās nelabvēlīgās ietekmes mazināšana var **uzlabot mērķa grupas dzīves kvalitāti**, veicināt mērķa grupas iespējas neatkarīgi un patstāvīgi dzīvot sabiedrībā, iegūt izglītību un iekļauties darba tirgū. Uz problēmu var norādīt aktuālā statistika, aptauju rezultāti, kas izceļ konkrētas mērķa grupas vajadzības, vai citi pētījumi par mērķa grupu, dati par problēmas noturību vai pieaugumu laika gaitā, akadēmiski avoti, valsts institūciju ziņojumi, valsts vai reģionu attīstības plāni, kas prioritizē problēmu u.tml.

**2.pazīme. Risinājuma atbilstība problēmai / mērķa grupas vajadzībai**

**Risinājuma atbilstība problēmai / mērķa grupas vajadzībai** – risinājums ir tieši mērķēts uz identificētās problēmas risināšanu, atbilst mērķa grupas vajadzībām. Risinājums ir vērsts uz mērķa grupas vajadzību apmierināšanu, dzīves kvalitātes uzlabošanu, veicinot sociālo iekļaušanos. Risinājuma mērķi un uzdevumi var atbilst arī vietējās kopienas vajadzībām. Risinājums ir efektīvāks, iedarbīgāks un ilgtspējīgāks nekā esošie risinājumi (ja tādi ir). Sociālā inovācija veicina problēmas risināšanu no vairākiem aspektiem, t.sk. ar tās palīdzību tiek izprasti un risināti problēmas cēloņi, ne tikai sekas. Risinājums iekļauj tā izstrādes mehānismus, iepriekš veiktās darbības, piemērotās ieviešanas metodes, t.sk. iesaistot mērķa grupu (piemēram, dizaina domāšanas pieeja, koprades darbnīcas, sociālie eksperimenti, prototipēšana).

**3.pazīme. Novitāte**

**Novitāte** – risinājums piedāvā jauninājumu konkrētā teritorijā (organizācija, pašvaldība, plānošanas reģions, valsts) un/ vai laikā. Piemēram, jaunas, inovatīvas pieejas, kas uzlabo sociālā pakalpojuma sniegšanu, efektivitāti vai resursu optimizāciju, ietverot jaunas darba metodes, uzlabotu pakalpojuma organizāciju (tai skaitā pakalpojuma uzraudzību, monitorēšanu u.c.), tehnoloģiju izmantošanu utt. Risinājums var būt pilnīgi jauna sociālā pakalpojuma izstrāde, kas labāk atbilst mērķa grupas un sabiedrības vajadzībām. Risinājums var ietvert līdz šim Latvijā sabiedrībā balstītu sociālo pakalpojumu jomā neizmantotus konceptus, pieejas, procesus vai tehnoloģijas, balstot tos pierādījumos no izmēģinājuma projektiem vai pētījumiem, citu pakalpojumu sniedzēju Latvijā vai ārvalstīs pieredzes (ja tāda ir), kas liecina par inovācijas efektivitāti un priekšrocībām salīdzinājumā ar esošajiem risinājumiem.

**4.pazīme. Sadarbība**

**Sadarbība** – risinājums iesaista mērķa grupu un attiecīgās ieinteresētās puses (politikas veidotājus, pētniekus, sociālo pakalpojumu institūcijas, sociālā darba profesionāļus, mērķa grupas pārstāvjus, sociālo pakalpojumu tiešos/ netiešos saņēmējus, jomas ekspertus antropoloģijā, socioloģijā, psiholoģijā, vietējo kopienu u.c.) lēmumu pieņemšanas un/ vai risinājuma izstrādes, ieviešanas vai novērtēšanas procesā. Esošo sadarbības formu pilnveidošana un jaunu, situācijai atbilstošu sadarbības formu attīstība. Apzināta iesaistīto profesionāļu pieredze un ekspertīze sociālo pakalpojumu, inovāciju, projektu vadībā un citās sociālajiem pakalpojumiem netipiskās jomās, ja to var izmantot sabiedrībā balstītu sociālo pakalpojumu attīstībai. Nodrošināts atbilstošs dažādu iesaistīto pušu tīkls, definējot iesaistīto pušu lomu un ieguldījumu, veidojot efektīvu un rezultatīvu sadarbību.

**5.pazīme. Efektivitāte**

**Efektivitāte** – jaunais risinājums ir efektīvāks nekā esošie identificētās problēmas risinājumi (ja tādi eksistē); sagaidāmie rezultāti ir izmērāmi. Risinājums demonstrē optimālu laika, finanšu un cilvēkresursu izmantošanu. Pamatots inovācijas īstenošanai nepieciešamais budžets, cilvēkresursi un tehniskais nodrošinājums, izstrādāts laika grafiks ar konkrētiem aktivitāšu īstenošanas posmiem un termiņiem.

**6.pazīme. Ilgtspēja**

**Ilgtspēja** – risinājums ir ilgtspējīgs, tam ir izstrādāts modelis un identificēti resursi, kas varētu nodrošināt tā turpināšanos arī pēc projekta beigām. Risinājums labi iekļaujas kopējā sabiedrībā balstītu sociālo pakalpojumu struktūrā un politikas kontekstā, nodrošinot stabilu atbalstu noteiktajai mērķa grupai. Sociālais pakalpojums nerada negatīvu ietekmi uz vidi. Izstrādāta pakalpojuma risku vadība un plāni identificēto risku novēršanai vai mazināšanai. Atbilstoši darbinieku piesaistes, apmācību un kapacitātes paaugstināšanas pasākumi. Nodrošināta atbilstība normatīvajam regulējumam, nozarē pieņemtajām ētikas normām attiecībā uz dalībnieku privātumu. Sociālajai inovācijai ir potenciāls attīstīties un pielāgoties mainīgajiem apstākļiem un sabiedrības vajadzībām.

**7.pazīme. Sociālā ietekme**

**Sociālā ietekme** – risinājums veicina pozitīvas pārmaiņas konkrētās mērķa grupas, kas saņem sociālos pakalpojumus, situācijā, kā arī plašākā sabiedrībā. Pārmaiņas var ietvert dzīves kvalitātes uzlabošanos, izglītības iespējas, nodarbinātības veicināšanu, vieglāku pieejamību sociālajiem pakalpojumiem, sociālo iekļaušanu un citas būtiskas pārmaiņas, kas uzlabo kopējo Latvijas (novada vai reģiona) sabiedrības labklājību un labbūtību. Apsvērta arī negatīvas sociālās ietekmes iespējamība (ja attiecināms), norādīta paredzamā sociālā ietekme uz dažādām iesaistītajām sabiedrības grupām – sociālajiem darbiniekiem, mērķa grupas personu tuviniekiem u.c. Inovācijas ietekmes kvantitatīvie (piemēram, cik lielu cilvēku, kopienu vai institūciju skaitu inovācija ietekmē, t.i., labuma guvēju skaits, ģeogrāfiskā izplatība) un kvalitatīvie (dzīves kvalitāte, iespējas dzīvot neatkarīgi un dzīvot sabiedrībā, iespējas iekļauties izglītībā un darba tirgū) rādītāji. Ir detalizēts plāns sociālās ietekmes datu apkopošanai un analīzei, sociālās ietekmes izvērtēšanai.

**8.pazīme. Mērogojamība un atkārtojamība**

**Mērogojamība un atkārtojamība** – izstrādāto risinājumu var pielāgot citu kopienu vajadzībām, izmantot citos Latvijas reģionos, nodrošināt piekļuvi sociālajam pakalpojumam lielākai mērķa grupas daļai un pielāgot valsts sociālo pakalpojumu sistēmai, saglabājot tā efektivitāti un sociālo ietekmi, kā arī samērīgu resursu izlietojumu. Identificēti priekšnosacījumi un resursi (piemēram, izstrādāts plāns vai vadlīnijas) sociālās inovācijas mērogošanai – vai tā ir iespējama, kādi mērogošanas veidi varētu tikt izmantoti.